Forslag til RÅDETS FORORDNING om oprettelse af et fællesforetagende GALILEO

(forelagt af Kommissionen)

BEGRUNDELSE

1. Galileo-programmet for satellitbaseret radionavigation

Satellitbaseret radionavigation er en avanceret teknologi, som bygger på, at der i et kredsløb om jorden udsendes signaler, som angiver et tidspunkt med meget stor præcision. En modtager, der fanger disse signaler fra flere satellitter i en bestemt konstellation, kan derefter når som helst - ud over det helt præcise tidspunkt - bestemme sin egen position meget nøjagtigt med hensyn til længdegrad, breddegrad og højde.

Denne teknologi bliver i dag stadigt mere udbredt og finder hele tiden nye anvendelsesmuligheder. Disse systemer og deres marked omfatter allerede nu en mængde forskellige aktiviteter både inden for det offentlige og hos private, rækkende fra områder som transport (lokalisering af køretøjer og måling af hastigheden, forsikring m.m.), telekommunikation (signaler til integration af netværk, forbindelser mellem banker, sammenkobling af el-net), toldvæsen (undersøgelser af bestemte geografiske områder m.m.) til landbruget (geografiske informationssystemer).

Teknologien har derfor en indlysende strategisk karakter og vil kunne skabe væsentlige økonomiske overskud.

Imidlertid er teknologien foreløbig kun udviklet i USA med GPS-systemet og i Rusland med GLONASS-systemet, begge steder finansieret og kontrolleret af forsvaret, og det bevirker bl.a., at signalerne kan afbrydes eller forringes på ethvert tidspunkt, når disse to landes egne interesser skal beskyttes.

Det Europæiske Fællesskab kan ikke tillade, at det på et så strategisk område er afhængigt af tredjelande.

Det er baggrunden for, at Kommissionen, som fik en henvendelse fra Rådet allerede i marts 1998, i sin meddelelse af 10. februar 1999 [1] præsenterede et selvstændigt program for satellitbaseret radionavigation med betegnelsen GALILEO, som blev foreslået udviklet i fire faser: definitionsfasen i 2000, udviklings- og valideringsfasen frem til 2005, etablerings- og ibrugtagningsfasen frem til 2007 og endelig driftsfasen derefter.

[1] KOM(1999) 54 endelig af 10.2.1999.

På Det Europæiske Råd i Köln og i Feira og Nice i 2000 blev GALILEO's strategiske betydning fremhævet.

Med en understregning af behovet for dels at stimulere de europæiske industrier og servicefag, dels at sikre Europas uafhængighed på et så væsentligt teknologisk område opfordrede Rådet i sin resolution af 19. juli 1999 [2] Kommissionen til at udvikle et verdensomspændende system til civil brug, forvaltet af de civile myndigheder og med en væsentlig merværdi i forhold til de eksisterende systemer, som det dog samtidigt skulle være kompatibelt med.

[2] EFT C 221 af 3.8.1999, s. 1.

Udvikling af et system med satellitbaseret radionavigation har været opført i det 4. og 5. rammeprogram for forskning og teknologisk udvikling, hvilket har muliggjort finansiering af de første forskningskontrakter og gennemførlighedsundersøgelser.

Som supplement hertil medtog Europa-Parlamentet og Rådet i deres beslutning af 23. juli 1996 [3] om Fællesskabets retningslinjer for udvikling af det transeuropæiske transportnet navigations- og positions bestemmelsessystemer som integrerede dele af dette net og de dertil knyttede projekter som projekter af fælles interesse.

[3] Europa-Parlamentets og Rådets beslutning nr. 1692/96/EF, EFT L 228 af 9.9.1996.

Støtten i form af midler fra de transeuropæiske transportnet har især været baseret på artikel 4, litra g) i overnævnte beslutning af 23. juli 1996, hvori der udtrykkeligt er givet mulighed for at finansiere forsknings- og udviklingsaktioner.

I forordningen af 19. juli 1999 [4] om finansieringen af de transeuropæiske transportnet forhøjede de to institutioner desuden procentsatsen for EU's bidrag til projekter for navigations- og positionsbestemmelsessystemer til 20% og gav dem en klar fortrinsstilling.

[4] Europa-Parlamentets og Rådets forordning (EF) nr. 1655/1999 om ændring af forordning (EF) nr. 2236/95, EFT L 197 af 29.7.1999, s. 1.

Det Europæiske Fællesskab har med opbakning fra et stort flertal af lande over hele verden, som støtter udviklingen af GALILEO som et europæisk system, der er kompatibelt med de eksisterende systemer, udvirket, at der på Verdensradiokonferencen (WRC) i Istanbul i maj 2000 blev reserveret de nødvendige frekvenser til formålet.

I løbet af definitionsfasen, der sluttede i 2000 har Kommissionen og Den Europæiske Rumorganisation mobiliseret en meget stor del af den europæiske rumindustri samt potentielle udbydere af tjenester for at få defineret projektets grundlæggende elementer.

Med henblik på gennemførelsen af udviklingsfasen (2001-2005), som skal finansieres med et beløb på 1,1 milliarder EUR via offentlige midler, som allerede er afsat på Det Europæiske Fællesskabs budget og Den Europæiske Rumorganisations budget, bør der oprettes en struktur, der kan sikre en fælles forvaltning af programmet.

Fællesforetagendet skal både sørge for, at programmet udvikles og at forskningsindsatsen og den teknologiske udvikling fortsættes, at de nødvendige offentlige og private midler samles, og at forvaltningsstrukturerne for programmets etablerings- og ibrugtagningsfase forberedes, herunder omdannelse til en anden juridisk struktur, som kunne tage form af et europæisk selskab. Den Europæiske Rumorganisation yder et bidrag til denne udviklingsfase gennem sit valgfrie navigationsprogram og den har et særligt ansvar for gennemførelsen af denne fase med hensyn til forskning og udvikling af rumsegmentet og systemets jordsegment.

Dette blev meget klart bekræftet af Det Europæiske Råd i Stockholm (23. og 24. marts 2001), som "opfordrer Rådet til at fastlægge de arrangementer, der er nødvendige for at iværksætte næste etape af projektet, herunder etablering af en fælles og effektiv ledelsesstruktur inden udgangen af 2001, uanset om det er et fællesforetagende i henhold til traktatens artikel 171, et agentur eller et andet relevant organ" og af Rådet (transportministrene) i den resolution, det vedtog den 5. april 2001.

Det Europæiske Råd i Stockholm noterede sig også, at "den private sektor er rede til at supplere de offentlige budgetter for udviklingsfasen". Repræsentanterne for de vigtigste interesserede erhvervsgrene undertegnede således i marts 2001 en aftale, hvori de forpligter sig til at angive, hvor stort deres bidrag til GALILEO's udviklingsfase vil blive - i form af tegning af andele i fællesforetagendets kapital eller enhver anden form som f.eks. indgåelse af en kontrakt - til et samlet beløb på 200 millioner EUR.

Det er med dette formål, Kommissionen foreslår, at der oprettes et fællesforetagende i henhold til artikl 171 i traktaten om oprettelse af Det Europæiske Fællesskab.

2. Hvorfor et Fællesforetagende-

Formålet er at sikre en fælles ledelse af GALILEO-programmet og med henblik herpå at mobilisere alle midler til programmet inden for den samme juridiske enhed, hvilket på nuværende tidspunkt hovedsagelig vedrører Det Europæiske Fællesskab og Den Europæiske Rumorganisation. Det er derfor ønskeligt, at der findes en smidig struktur, der har status som juridisk person og er i stand til at indgå de fornødne kontrakter, så der kan iværksættes et europæiske system for satellitbaseret radionavigation og udvikles den nødvendige indsats inden for forskning og teknologisk udvikling.

Denne struktur vil imidlertid ikke få lovgivende bemyndigelser inden for satellitbaseret radionavigation. De vil blive udøvet af Kommissionen, Rådet og Europa-Parlamentet iu forhold til deres respektive kompetencer.

Da GALILEO omfatter en væsentlig forsknings- og udviklingsdel, som både bygger på det 4. og det 5. rammeprogram for forskning og udvikling samt de transeuropæiske transportnet, og da programmet desuden muliggør store fremskridt inden for udvikling af teknologi i forbindelse med satellitbaseret navigation, har det været naturligt at anvende artikel 171 i traktaten om oprettelse af Det Europæiske Fællesskab, så der oprettes et fællesforetagende for programmets udviklings- og valideringsfase, som afsluttes med udgangen af 2005.

Man har overvejet flere forskellige løsninger, bl.a. oprettelse af et fællesskabsagentur. Denne løsning er imidlertid ikke blevet valgt af følgende årsager:

- Den private sektor ville ikke have kunnet deltage i et agentur, bl.a. fordi det ikke råder over en kapital, hvortil sektoren kunne yde bidrag, med mindre der ved siden af agenturet blev skabt et fond, der kunne samle de offentlige og private midler til GALILEO;

- det ville have været meget vanskeligt (og derfor tage lang tid), hvis Den Europæiske Rumorganisation skulle deltage i et fælles agentur, på grund af visse juridiske forhindringer.

3. Indholdet i Kommissionens forslag

Kommissionens forslag består af et forslag til Rådets forordning om oprettelse af et fællesforetagende og vedtagelse af fællesforetagendets vedtægter, som er anført i bilaget.

I artikel 1 i Rådets forordning fastslås det, at fællesforetagendet har hjemsted i Bruxelles.

I artikel 2 i Rådets forordning tildeles fællesforetagendet status som juridisk person, så det kan indgå kontrakter og gennemføre alle nødvendige juridiske operationer for gennemførelsen af formålet. Af hensyn til den juridiske sikkerhed er denne bestemmelse også anført i vedtægternes artikel 5.

I artikel 1 i vedtægterne anføres det, at de stiftende medlemmer i fællesforetagendet er Kommissionen [5] og Den Europæiske Rumorganisation, og at Den Europæiske Investeringsbank og de private virksomheder, der tegner en andel i fællesforetagendets kapital på mindst 20 millioner EUR, kan blive medlemmer. Dette mindstebeløb har til formål at sikre en væsentlig deltagelse - og ikke blot symbolsk - af den private sektor i udviklingsfasen. Det nedsættes imidlertid til 1 million EUR for små og mellemstore virksomheder, der tegner andel i kapitalen individuelt eller kollektivt, og som kan betegnes som værende små og mellemstore virksomheder i henhold til Kommissionens henstilling af 3. april 1996 vedrørende definitionen af små og mellemstore virksomheder.

[5] Pm : Det Europæiske Fællesskabs og Den Europæiske Rumorganisations indledende bidrag bliver hvert på 50 millioner EUR.

Ved de stiftende medlemmers oprettelse af fællesforetagendet eller ved nye medlemmers tiltrædelse tegner medlemmerne det beløb, som de indskyder i kapitalen. Imidlertid gives der en fordel til private virksomheder, som tegner andele inden tredive dage efter modtagelsen af de stiftende medlemmers tilbud straks efter oprettelsen af fællesforetagendet, en fordel, idet de kun skal tegne et beløb, der svarer til en fjerdedel af det mindstebeløb, der er nævnt i artikel 1, stk. 3, 4. led, dvs. 5 millioner EUR (og 250.000 EUR for de små og mellemstore virksomheder), på betingelse af at restbeløbet tegnes inden den 31. december 2002. Denne undtagelsesbestemmelse gælder således ikke for virksomheder, der tiltræder fællesforetagendet senere efter oprettelsen.

Bestyrelsen træffer beslutning om, hvor stort et beløb, der årligt skal frigøres af denne kapital pr. medlem i forhold til den andel af kapitalen, som medlemmet har tegnet. Bidrag i form af naturalier er muligt. De vil blive evalueret med hensyn til deres værdi og deres nytte i forhold til virkeliggørelsen af fællesforetagendets opgaver. Medlemmer af fællesforetagendet, som ikke frigør det beløb, som de skylder, inden for de fastsatte frister, eller som ikke overholder deres forpligtelser med hensyn til bidrag i naturalier, mister stemmeretten i bestyrelsen, indtil denne forpligtelse er opfyldt.

Artikel 2, som omhandler fællesforetagendets opgaver, angiver at dets formål er at oprette et europæisk satellitbaseret radionavigationssystem for den teknologiske udviklingsfase.

Artikel 2, stk. 1 anfører fællesforetagendets to vigtigste opgaver, som forklares i de følgende stykker:

- forestå gennemførelsen af programmets udviklingsfase;

- forberede de efterfølgende faser i programmet.

I artikel 2, stk. 2 henvises der til gennemførelsen af udviklingsfasen, som efter aftale overdrages Den Europæiske Rumorganisation med hensyn til rumsegmentet og det dertil knyttede jordsegment. Det skal bemærkes, at det i denne aftale også vil blive fastlagt, hvordan de aktiviteter, der overdrages Den Europæiske Rumorganisation, skal overvåges og kontrolleres, og hvordan de aktiviteter, som Den Europæiske Rumorganisation direkte står for ud fra de midler, som den råder over, og som ikke direkte vedrører udviklingsfasen, skal koordineres.

Aftalen vil desuden fastlægge, hvordan Den Europæiske Rumorganisations frivillige navigationsprogram skal gennemføres.

Visse tiltag vil imidlertid henhøre under fællesforetagendet, bl.a. teknisk støtte til standardiserings- og certificeringsprocessen samt støtte til de internationale forhandlinger, som Det Europæiske Fællesskab skal gennemføre.

Artikel 2, stk. 3 anfører de forskellige etaper, der var anført i Rådets resolution af 4. april 2001, for at sikre en udtalt finansiel deltagelse af den private sektor i programmets etablerings- og ibrugtagningsfase. Fællesforetagendet, som i henhold til artikel 20 i vedtægterne principielt skal afvikles ved udløbet af udviklings- og valideringsfasen, skal ligeledes forberede de strukturer, der skal sikre forvaltningen af etablerings- og ibrugtagningsfasen og driftsfasen. Det skal bl.a. sørge for, at de private virksomheder, der har tegnet andele i fællesforetagendets kapital, får en fortrinsstilling med hensyn til opnåelse af medlemsskab af den enhed, der får til opgave af gennemføre systemets etablerings- og ibrugtagningsfase, så de opmuntres til at deltage i fællesforetagendet.

I artikel 3 præciseres det, at fællesforetagendet efter aftale overdrager Den Europæiske Rumorganisation arbejdet med at gennemføre de nødvendige tiltag i udviklings- og valideringsfasen med hensyn til systements rumsegment og det dertil hørende jordsegment. Fællesforetagendet stiller til dette formål de nødvendige midler til rådighed for Den Europæiske Rumorganisation, som forvalter dem i henhold til de bestemmelser, der fastsættes i aftalen. Det fastsættes også, at fællesforetagendet forbeholder sig ret til at tilpasse denne aftale i forhold til udviklingen i løbet af udviklings- og valideringsfasen. Aftalen skal også omfatte de aktioner, som Den Europæiske Rumorganisation iværksætter og som finansieres over midler, som ikke er afsat til fællesforetagendet.

I artikel 4 fastsættes det, at fællesforetagendet efter indkaldelse af tilbud kan indgå en kontrakt om tjenesteydelser med private virksomheder eller et privat virksomhedskonsortium, bl.a. med henblik på de i artikel 2, stk. 3 nævnte opgaver.

I henhold til artikel 6 er fællesforetagendet ejer af alle materielle eller immaterielle formuegenstande, der er skabt eller som det har fået overdraget i forbindelse med gennemførelsen af udviklings- og valideringsfasen, bl.a. resultaterne af definitionsfasen.

I artikel 7 til 10 beskrives fællesforetagendets organer: Bestyrelsen, forretningsudvalget og direktøren.

Bestyrelsen er sammensat af medlemmerne af fællesforetagendet (art. 8), det vil ved oprettelsen sige af de stiftende medlemmer. Kommissionen og Den Europæiske Rumorganisation råder hver over 30 stemmer og de øvrige medlemmer råder over et antal stemmer i forhold til den andel af kapitalen, som de har tegnet.

Beslutningerne træffes ved simpel stemmeflerhed, undtagen i de følgende tilfælde, hvor der kræves en stemmeflerhed på 75% af stemmerne: Artikel 8 (væsentlige ændringer i gennemførelsen af programmet), artikel 13 (vedtagelse af budgettet), artikel 14 (vedtagelse af finansforordningen), artikel 15 (vedtagelse af resultatopgørelse og balance), artikel 18 (tiltrædelse af nye medlemmer), artikel 20 (afvikling af fællesforetagendet) og artikel 22 (ændring af vedtægterne).

Formanden for bestyrelsen udnævnes blandt medlemmerne af bestyrelsen.

Direktøren og en repræsentant for forretningsudvalget, som ikke nødvendigvis er medlem af bestyrelsen, deltager i bestyrelsesmøderne.

I artikel 8, stk. 2 beskrives bestyrelsens opgaver. Den er det organ, der træffer alle beslutninger af strategisk art med hensyn til programmet, finansieringen og budgettet. Kommissionen overvåger især, at den sektor, hvis applikationer sandsynligvis vil anvende GALILEO i henhold til stk. 2, litra b), 8. led, sikres en væsentlig repræsentation. Bestyrelsen udpeger desuden efter forslag fra Kommissionen direktøren for fællesforetagendet og godkender organisationsplanen.

Forretningsudvalget (artikel 9) er sammensat af tre personer: en repræsentant for Kommissionen, en repræsentant for Den Europæiske Rumorganisation og en repræsentant, der er udpeget af bestyrelsen. Direktøren deltager i møderne.

I stk. 2 beskrives forretningsudvalget opgaver. Bestyrelsen kan pålægge eller overdrage forretningsudvalget at udføre enhver opgave, som den anser for hensigtsmæssig med henblik på at sikre en mere smidig forvaltning af fællesforetagendet. Forretningsudvalget koordinerer naturligvis sit arbejde med direktøren, som deltager i møderne. Der afholdes møde mindst to gange om måneden.

Direktøren (artikel 10), som udpeges af bestyrelsen efter forslag fra Kommissionen, er fællesforetagendets repræsentant i retlig henseende og varetger den daglige ledelse af dette med direkte tilsyn fra forretningsudvalget. Han er chef for medarbejderne i henhold til de retningslinjer, som bestyrelsen har opstillet. Han udarbejder til denne de forskellige dokumenter og rapporter, som er anført i vedtægterne (organisationsplan, udviklingsplan, budget, regnskaber, årsberetning og alle andre dokumenter, som den måtte finde hensigtsmæssige).

Artikel 11 omhandler fællesforetagendets personale, hvor direktøren udpeges af bestyrelsen, medens de øvrige medlemmer af denne udpeges på grundlag af procedurer, som bestyrelsen fastlægger. Medarbejderne ansættes af direktøren på grundlag af en tidsbegrænset kontrakt, der indgås med fællesforetagende, og som bygger på den ordning, der er gældende for de øvrige ansatte i De Europæiske Fællesskaber.

I artikel 12 fastsættes det, at fællesforetagendet ikke kan udbetale noget overskud til medlemmerne, idet et sådant automatisk skal overføres til budgettet.

Artikel 13 til 15, som omhandler fællesforetagendets finansielle forvaltning, fastlægger procedurer for udarbejdelse af budgettet og årsregnskabet. I artikel 16 fastsættes det, at der skal udarbejdes en udviklingsplan og en årsberetning, så fællesforetagendets medlemmer med disse fire dokumenter får et fuldstændigt billede af fællesforetagendets situation.

Artikel 17 omhandler spørgsmålet om fællesforetagendets kontraktsmæssige eller ikke-kontraktsmæssige ansvar. Det skal bemærkes, at fællesforetagendet, som har status af juridisk person, er ansvarlig for sine handlinger, og at der i denne forbindelse ikke pålægges medlemmerne noget ansvar.

Artikel 18 omfatter bestemmelser om nye medlemmers tiltrædelse. Bestyrelsen træffer beslutning herom med en stemmeflerhed på 75% af de afgivne stemmer.

I artikel 19 fastlægges det, at fællesforetagendet oprettes for en periode af fire år, hvilket betyder, at det ophører henimod 2005, dvs. i begyndelsen af etablerings- og ibrugtagningsfasen, som markerer afslutningen på udviklingsfasen og på perioden med fortrinsvis offentlige midler og udviklingsfasen, hvilket gør anvendelsen af traktatens artikel 171 berettiget. Denne periode kan imidlertid forlænges ved ændring af vedtægterne i overensstemmelse med artikel 22. Fællesforetagendet kan under alle omstændigheder ikke afvikles, før end forpligtelserne i henhold til den aftale, der er indgået med Den Europæiske Rumorganisation i henhold til artikel 3, er opfyldt.

Artikel 20 fastsætter, at hvis fællesforetagendet afvikles, udpeger bestyrelsen en eller flere likvidatorer, som skal følge bestyrelsens anvisninger. Det skal bl.a. fastlægges, hvortil de materielle og immaterielle aktiver, som f.eks. industriel ejendomsret, som fællesforetagendet ejer, skal overføres. De skal principielt overdrages den struktur, som oprettes for at gennemføre etablerings- og ibrugtagningsfasen.

Artikel 21 fastsætter, at lovgivningen i den stat, hvor fællesforetagendet har hjemsted, finder anvendelse på alle områder, som ikke er omfattet af vedtægterne.

Fællesforetagendets vedtægter kan ændres i henhold til proceduren i artikel 22.

2001/0136 (CNS)

Forslag til RÅDETS FORORDNING om oprettelse af et fællesforetagende GALILEO

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 171,

under henvisning til forslag fra Kommissionen [6],

[6] EFT C

under henvisning til udtalelse fra Europa-Parlamentet [7],

[7] EFT C

under henvisning til udtalelse fra Det Økonomiske og Sociale Udvalg [8], og

[8] EFT C

ud fra følgende betragtninger:

(1) Europa-Parlamentets beslutning, vedtaget den 13. januar 1999, om Kommissionens meddelelse til Rådet og Europa-Parlamentet: "På vej mod et transeuropæisk net af positionsbestemmelses- og navigationssystemer: En europæisk strategi for globale navigationssatellitsystemer (GNSS)" (KOM(98)29 endelig udg. af 21.1.98),

(2) Meddelelse fra Kommissionen af 10. februar 1999 : "GALILEO - Europæisk deltagelse i en ny generation af satellitnavigationstjenester" (KOM(99)54 endelig udg. af 10.2.99).

(3) Konklusionerne fra Det Europæiske Råd i Köln (3. og 4. juni 1999), i Feira (19. og 20. juni 2000), i Nice (7. til 11. december 2000) og i Stockholm (23. og 24. marts 2001).

(4) Rådets resolution af 19. juli 1999 om europæisk deltagelse i en ny generation af satellitnavigationstjenester - GALILEO - definitionsfasen (EFT C 221 af 3.8.1999).

(5) Meddelelse fra Kommissionen til Europa-Parlamentet og Rådet om GALILEO (KOM(2000)750 endelig. af 22.11.2000).

(6) Rådets resolution af 5. april 2001.

(7) Finansiering gennem det fjerde og det femte rammeprogram for forskning og teknologisk udvikling af de første forskningskontrakter og gennemførlighedsundersøgelser.

(8) Finansiering af den teknologiske udviklingsfase på grundlag af bevillinger til de transeuropæiske transportnet i henhold til artikel 4, litra g) i Rådets og Europa-Parlamenttes beslutning af 23. juli 1996 [9], som udtrykkeligt nævner muligheden for at finansiere forsknings- og udviklingstiltag og artikel 17 i Rådets forordning (EF) nr. 2236/95 af 18. september 1995, om generelle regler for Fællesskabets finansielle støtte inden for transeuropæiske net [10].

[9] Europa-Parlaments og Rådets beslutning nr. 1692/96/EF af 23. juli 1996 om Fællesskabets retningslinjer for udvikling af det transeuropæiske transportnet - EFT L 228 af 9.9.1996.

[10] EFT L 228 af 23.9.1995, s.119

(9) Forvaltningen af GALILEO-programmet om satellitbaseret radionavigation trådte i begyndelsen af 2001 ind i udviklingsfasen, hvis formål er at verificere og afprøve de hypoteser, der er blevet anvendt i definitionsfasen, bl.a. med hensyn til de forskellige komponenter i systemarkitekturen [11].

[11] Resultaterne af definitionsfasen er anført i Kommissionens meddelelse til Europa-Parlamentet og Rådet om GALILEO (KOM (2000) 750 endelig af 22.11.2000).

(10) Udviklings- og valideringsfasen vil blive efterfulgt af den såkaldte etablerings- og ibrugtagningsfase, som består i konstruktion af satellitter og jordbaserede segmenter, opsendelse af satellitter og etablering af jordbaserede stationer og udstyr, således at systemet kan være operationelt i 2008.

(11) I betragtning af de mange aktører, der er involveret i processen og de nødvendige finansielle midler og den tekniske ekspertise, er det nødvendigt, at der oprettes en juridisk enhed, som er i stand til at sikre en fælles forvaltning af GALILEO-programmets midler i udviklingsfasen.

(12) Det Europæiske Råd i Stockholm bemærkede, at « den private sektor er parat til at supplere de offentlige budgetter i udviklingsfasen ». Repræsentanterne for de vigtigste berørte erhvervsgrene undertegnede i marts 2001 et aftalememorandum, hvori de forpligter sig til at anføre, hvor stort deres bidrag til udviklingsfasen for GALILEO vil være - i form af tegning af andele i fællesforetagendets kapital eller under enhver anden form - til et samlet beløb på 200 millioner.

(13) Det er derfor nødvendigt, at der oprettes et fællesforetagende i henhold til artikel 171 i traktaten om oprettelse af Det Europæiske Fællesskab. GALILEO-programmet omfatter en væsentlig forsknings- og udviklingsdel, som gør og vil gøre det berettiget at anvende midler fra rammeprogrammerne for forskning og udvikling. Desuden vil programmet give mulighed for at gøre væsentlige fremskridt i udviklingen af teknologier vedrørende satellitbaseret radionavigation.

(14) Fællesforetagendets hovedopgave vil blive at færdiggøre udviklingen af GALILEO-programmet i udviklingsfasen ved at samle de offentlige og private midler til programmet; desuden vil det give mulighed for at sikre forvaltningen af vigtige demonstrationsprojekter -

UDSTEDT FØLGENDE FORORDNING:

Artikel 1

Til gennemførelse af GALILEO-programmet for satellitbaseret radionavigation oprettes der for en fireårig periode et fællesforetagende i henhold til artikel 171 i traktaten om oprettelse af Det Europæiske Fællesskab.

Dets formål er at sikre en fælles forvaltning af forsknings-, udviklings- og demonstrationsfasen af GALILEO-programmet og med henblik herpå tilvejebringe midlerne til dette program.

Fællesforetagendets hjemsted er Bruxelles.

Artikel 2

Fællesforetagendet har status af juridisk person. I alle medlemsstater af Det Europæiske Fællesskab er det omfattet af den mest vidtgående rets- og handleevne, som disse staters lovgivning tillægger juridiske personer. Det kan bl.a. erhverve og afhænde fast ejendom og løsøre og optræde som part i retssager.

Artikel 3

Vedtægterne for fællesforetagendet GALILEO, som er vedlagt som bilag til denne forordning, vedtages hermed.

Artikel 4

Protokollen vedrørende privilegier og immuniteter finder anvendelse på fællesforetagendet.

Artikel 5

Denne forordning træder i kraft på [...]dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den [...]

På Rådets vegne

Formand

[...]

BILAG

Vedtægter for fællesforetagendet GALILEO

Artikel 1

1. Fællesforetagendets navn er "fællesforetagendet GALILEO".

2. Hovedsædet er beliggende i Bruxelles.

3. a. Stiftende medlemmer i fællesforetagendet er:

Det Europæiske Fællesskab repræsenteret ved Europa-Kommissionen med et maksimalt bidrag på 520 millioner EUR;

Den Europæiske Rumorganisation med et maksimalt bidrag på 550 millioner EUR, heraf er 50 millioner EUR i kontanter og 500 millioner EUR i naturalier i henhold til bestemmelserne i artikel 3, 3. led;

b. Kan blive medlemmer af fællesforetagendet:

Den Europæiske Investeringsbank;

Enhver virksomhed, som har tegnet sig for et bidrag på mindst 20 millioner EUR til fællesforetagendet. Beløbet nedsættes til 1 million EUR for virksomheder, der forpligter sig individuelt eller kollektivt, og som kan betegnes som værende små og mellemstore virksomheder i henhold til Kommissionens henstilling af 3. april 1996 vedrørende definitionen af små og mellemstore virksomheder [12].

[12] EFT nr. L 107 af 30. april 1996.

4. Dets midler består af bidrag fra medlemmerne. Bidrag i form af naturalier er muligt. De vil blive evalueret med hensyn til deres værdi og deres nytte i forhold til virkeliggørelsen af fællesforetagendets opgaver.

De stiftende medlemmer tegner sig for en andel af kapitalen med de beløb, der er anført i deres respektive bindende tilsagn dateret den ...: For Det Europæiske Fællesskab: ...EUR; for Den Europæiske Rumorganisation: ...EUR.

Umiddelbart efter tegningen af deres andele opfordrer de stiftende medlemmer de øvrige medlemmer, der er nævnt i pkt. 3.b., til at tegne sig for deres andele inden udløbet af en frist på 30 dage. De private virksomheder skal kun tegne henholdsvis 5 millioner EUR og 250.000 EUR, forudsat at restbeløbet tegnes inden den 31. december 2002.

Bestyrelsen beslutter, hvor stort et årligt beløb af disse midler, der skal frigøres, i forhold til den andel af kapitalen, som hvert medlem har tegnet.

Medlemmer af fællesforetagendet, som ikke overholder deres forpligtelser med hensyn til bidrag i naturalier eller som ikke frigør det beløb, som de skal betale, inden for de fastsatte frister, mister stemmeretten i bestyrelsen, indtil forpligtelsen er opfyldt.

Artikel 2

Fællesforetagendets formål er at oprette et europæisk satellitbaseret radionavigationssystem.

1. Det skal forestå gennemførelsen af programmets udviklings- og valideringsfase og forberede etablerings- og ibrugtagningsfasen;

2. Det skal i henhold til artikel 3 i disse vedtægter gennem Den Europæiske Rumorganisation sikre igangsættelse af de nødvendige forsknings- og udviklingstiltag, så udviklingsfasen kan afsluttes og der kan ske en koordinering af de nationale tiltag på dette område; det skal i henhold til artikel 3 i disse vedtægter gennem Den Europæiske Rumorganisation sikre opsendelse af en første række satellitter, der muliggør en justering af den stedfundne teknologiske udvikling, og en storskalademonstration af systemets kapacitet og pålidelighed;

3. Det skal tilvejebringe de nødvendige offentlige og private midler og oprette forvaltningsstrukturer for programmets forskellige successive faser;

- det udarbejder en virksomhedsplan, der omfatter alle programmets faser på grundlag af de oplysninger, som Europa-Kommissionen forelægger det, om de tjenester, som GALILEO kan tilbyde, de indtægter, de kan medføre og de nødvendige ledsageforanstaltninger; det skal sikre, at de private virksomheder, der har deltaget i fællesforetagendet, får fortrinsstilling ved opnåelse af medlemsskab af den enhed, der skal forestå etablerings- og ibrugtagningsfasen og driftsfasen for navigationssystemet.

- På dette grundlag vil det rette henvendelse til den private sektor på den måde, det finder mest hensigtsmæssig, så der inden udgangen af 2002 kan udarbejdes en samlet finansieringsplan for programmet, så det bl.a. fremgår, hvordan den private sektor vil deltage finansielt i etablerings- og ibrugtagningsfasen;

Det vil på grundlag af disse elementer forberede etableringen af den eller de strukturer, som dels skal forestå gennemførelsen af programmets etablerings- og ibrugtagningsfase dels sikre vedligeholdelsen af systemet.

Artikel 3

Fællesforetagendet indgår en aftale med Den Europæiske Rumorganisation i henhold til hvilken:

- Det overdrager den at gennemføre de nødvendige tiltag i udviklings- og valideringsfasen med hensyn til systements rumsegment og det dertil hørende jordsegment og stiller til dette formål de nødvendige midler, som det råder over til denne fase, til rådighed for organisationen. Det overdrages Den Europæiske Rumorganisation at forvalte disse midler i henhold til betingelserne i aftalen med fællesforetagendet og på grundlag af principperne om ikke-diskriminering, gennemsigtighed og rimelig fordeling af arbejdet under hensyntagen til programmets fællesskabskarakter. Fællesforetagendet overvåger udførelsen af disse tiltag og forbeholder sig ret til at foreslå de nødvendige tilpasninger i forhold til udviklingen i løbet af udviklings- og valideringsfasen.

- Europa-Kommissionen har ret til at sikre sig, at Det Europæiske Fællesskabs finansielle interesser beskyttes, ved at udføre effektiv kontrol. Hvis Kommissionen eventuelt konstaterer uregelmæssigheder, forbeholder den sig ret til at nedsætte eller suspendere enhver senere udbetaling til fordel for fællesforetagendet. Ethvert nedsat eller suspenderet beløb vil svare til beløbet for de uregelmæssigheder, som Kommissionen rent faktisk har konstateret. Eventuelle forskelle vil blive reguleret på grundlag af bestemmelserne i aftalen.

- Procedurerne for gennemførelsen af GALILEO-programmet fastsættes, og særligt de tiltag, som Den Europæiske Rumorganisation iværksætter vedrørende programmet, og som finansieres over midler, som ikke er afsat til fællesforetagendet.

Artikel 4

Med forbehold af artikel 3 kan fællesforetagendet efter indkaldelse af tilbud indgå en kontrakt om tjenesteydelser med private virksomheder eller et privat virksomhedskonsortium, bl.a. med henblik på de i artikel 2, stk. 3 nævnte tiltag.

Fællesforetagendet skal sørge for, at det i denne kontrakt anføres, at Kommissionen på fællesforetagendets vegne har ret til at udføre kontrol for at sikre, at Det Europæiske Fællesskabs interesser beskyttes, og at idømme straffe, der har afskrækkende virkning og står i et rimeligt forhold til overtrædelsen, hvis der konstateres uregelmæssigheder.

Artikel 5

Fællesforetagendet har status som juridisk person. I alle medlemsstater af Det Europæiske Fællesskab er det omfattet af den mest vidtgående rets-og handleevne,som disse staters lovgivning tillægger juridiske personer. Det kan eksempelvis erhverve og afhænde fast ejendom og løsøre og optræde som part i retssager.

Artikel 6

Fællesforetagendet er ejer af alle materielle eller immaterielle formuegenstande, der er skabt eller som det har fået overdraget i forbindelse med gennemførelsen af udviklings- og valideringsfasen for GALILEO-programmet.

Artikel 7

1. Fællesforetagendets organer er bestyrelsen, forretningsudvalget og direktøren.

2. Bestyrelsen kan anmode om udtalelse fra et rådgivende udvalg.

Artikel 8

1. Bestyrelsens sammensætning, stemmeret

a. Bestyrelsen består af medlemmerne af fællesforetagendet;

b. Med mindre andet er anført i vedtægterne, træffes bestyrelsens beslutninger ved simpel stemmeflerhed i forhold til antallet af afgivne stemmer. Kommissionen og Den Europæiske Rumorganisation råder hver over 30%. De øvrige medlemmer af fællesforetagendet råder over et antal stemmer, der er proportionalt med den andel af kapitalen, de har tegnet, i forhold til den samlede tegnede kapital.

c. Bestemmelserne i litra b) i dette stykke finder først anvendelse fra tidspunktet for det første nye medlems tiltrædelse. Indtil dette tidspunkt træffes alle beslutninger i bestyrelsen med enstemmighed.

2. Bestyrelsens opgaver

a. Bestyrelsen træffer de nødvendige beslutninger for iværksættelsen af programmet og fører tilsyn med gennemførelsen.

b. Bestyrelsen har bl.a. til opgave:

- at udnævne direktøren og godkende organisationsplanen;

- at vedtage fællesforetagendets finansforordning i overensstemmelse med artikel 14, stk. 4;

- at godkende det årlige budget i overensstemmelse med artikel 13, herunder stillingsfortegnelsen, udviklingsplanen for programmets udviklings- og valideringsfase og overslaget over udgifterne til programmet;

- at godkende resultatopgørelsen og balancen;

- at tage stilling til enhver form for erhvervelse, salg og belåning af fast ejendom og andre rettigheder over fast ejendom samt til enhver form for sikkerheds- eller kautionsstillelse, erhvervelse af andele i andre virksomheder eller institutioner samt ydelse eller optagelse af lån ;

- med en stemmeflerhed på 75% af de afgivne stemmer at godkende ethvert forslag, der medfører en væsentlig ændring i GALILEO-programmets gennemførelse;

- at vedtage de i artikel 15, stk. 2 nævnte årsrapporter om programmets aktuelle status og finansielle situation;

- at udøve sådanne beføjelser og udføre sådanne opgaver, herunder oprettelse af de hjælpeorganer, som måtte være nødvendige med henblik på gennemførelsen af programmet;

- at vedtage forretningsudvalgets mandat.

3. Bestyrelsens møder, forretningsorden

1) Bestyrelsen afholder mindst to møder om året. Ekstraordinære møder afholdes enten efter anmodning fra en tredjedel af bestyrelsesmedlemmerne, som repræsenterer mindst 30% af stemmerne, eller efter anmodning fra formanden eller direktøren. Møderne afholdes normalt i fællesforetagendets hovedsæde. Bestyrelsen vælger sin formand blandt sine medlemmer. Medmindre andet bestemmes i særlige tilfælde, deltager en repræsentant for forretningsudvalget samt direktøren i møderne.

2) Bestyrelsen vedtager selv sin forretningsorden.

Artikel 9

1. Forretningsudvalgets sammensætning, stemmeret

- Forretningsudvalget er sammensat af en repræsentant for Europa-Kommissionen, en repræsentant for Den Europæiske Rumorganisation og en repræsentant, der er udpeget af bestyrelsen; direktøren deltager i møderne;

- Forretningsudvalgets beslutninger træffes med enstemmighed.

2. Forretningsudvalgets opgaver

Forretningsudvalget bistår bestyrelsen med udarbejdelsen af dens beslutninger og udfører enhver anden opgave, som bestyrelsen måtte pålægge det.

Forretningsudvalget skal bl.a.:

- på grundlag af regelmæssige rapporter rådgive bestyrelsen og direktøren om de fremskridt, der er gjort med programmet;

- fremsætte bemærkninger og henstillinger til bestyrelsen vedrørende overslaget over programomkostningerne og budgetforslaget, herunder den stillingsfortegnelse, som direktøren har udarbejdet;

- i overensstemmelse med de regler for tildeling af kontrakter, som bestyrelsen opstiller, godkende udbudsprocedurerne og indgåelsen af kontrakter, uden at bestyrelsen kan påvirke gennemførelsen af de beslutninger, som forretningsudvalget træffer på området;

- udføre de opgaver, som bestyrelsen pålægger det.

3. Forretningsudvalget møder, forretningsorden

Forretningsudvalget afholder møde mindst en gang om måneden. Møderne afholdes almindeligvis i fællesforetagendets hovedsæde. Direktøren deltager i møderne.

Forretningsudvalget fastsætter selv sin forretningsorden, som skal godkendes af bestyrelsen.

Artikel 10

1. Direktøren er den udøvende myndighed, der varetager den daglige ledelse af fællesforetagendet og repræsenterer det i retlig henseende. Han udnævnes af bestyrelsen efter forslag fra Europa-Kommissionen.

2. Han leder gennemførelsen af programmet efter de retningslinjer, som bestyrelsen har opstillet, og han er ansvarlig over for denne; han giver bestyrelsen, forretningsudvalget, Det Rådgivende Udvalg og alle andre hjælpeorganer de oplysninger, der er nødvendige for udførelsen af deres opgaver.

3. Direktøren skal bl.a.:

- organisere, lede og føre tilsyn med fællesforetagendets medarbejdere;

- forelægge bestyrelsen forslag vedrørende organisationsplanen;

- udarbejde og jævnligt ajourføre programudviklingsplanen og overslagene over programomkostningerne i overensstemmelse med finansforordningen og forelægge dem for bestyrelsen;

- i overensstemmelse med finansforordningen udarbejde forslaget til det årlige budget, herunder stillingsfortegnelsen, og forelægge det for bestyrelsen;

- påse, at forpligtelserne over for Europa-Kommissionen overholdes i henhold til den aftale, der er indgået mellem denne og fællesforetagendet, særlig de bestemmelser, der giver repræsentanter for Kommissionen mulighed for af udføre en effektiv kontrol og at idømme straffe, der har afskrækkende virkning og står i et rimeligt forhold til overtrædelsen, hvis der konstateres uregelmæssigheder;

- forelægge bestyrelsen den årlige resultatopgørelse og balance;

- forelægge bestyrelsen ethvert forslag, der medfører en væsentlig ændring i programmets udformning;

- være ansvarlig for sikkerheden og træffe alle nødvendige foranstaltninger til at imødekomme sikkerhedskravene;

- udarbejde årsrapporten om programmets aktuelle status og dets finansielle situation og eventuelle andre rapporter, som bestyrelsen måtte anmode om, og forelægge dem for denne.

Artikel 11

1. Personalerammen er fastsat i stillingsfortegnelsen, som anført i det årlige budget .

2. Fællesforetagendets medarbejdere ansættes på midlertidige kontrakter, som bygger på den ordning, der gælder for de øvrige ansatte i De Europæiske Fællesskaber.

3. Fællesforetagendet afholder alle personaleudgifter.

4. Bestyrelsen fastsætter i overensstemmelse med Europa-Kommissionen de nødvendige gennemførelsesbestemmelser.

Artikel 12

Alle fællesforetagendets indtægter skal anvendes til at fremme det formål, der er anført i artikel 2. Med forbehold af bestemmelserne i artikel 20, stk. 2, kan der ikke foretages udbetalinger til medlemmerne af fællesforetagendet i form af deling af fællesforetagendets eventuelle overskud i indtægterne i forhold til udgifterne.

Artikel 13

1. Regnskabsåret følger kalenderåret.

2. Direktøren skal inden den 31. marts hvert år forelægge medlemmerne et overslag over programomkostningerne, som er godkendt af bestyrelsen. Overslaget over programomkostningerne skal indeholde et overslag over de årlige udgifter for de følgende to år. I dette overslag skal de forventede indtægter og udgifter for det første af disse to år (foreløbigt budgetforslag) anføres så detaljeret, som det er nødvendigt af hensyn til hvert medlems interne budgetprocedure i forhold til dets finansielle bidrag til fællesforetagendet. Direktøren giver medlemmerne alle supplerende oplysninger, der er nødvendige med henblik herpå .

3. Medlemmerne meddeler straks direktøren deres bemærkninger til overslaget over programomkostninger og i særdeleshed til overslaget over forventede indtægter og udgifter i det følgende år .

4. På grundlag af det godkendte overslag over programomkostninger og under hensyntagen til de af medlemmerne fremsatte bemærkninger udarbejder direktøren budgetforslaget for det følgende år og forelægger det for bestyrelsen til vedtagelse med en stemmeflerhed på 75% af de afgivne stemmer inden den 30. september.

Artikel 14

1. Formålet med finansforordningen er at sikre en økonomisk og sund finansiel forvaltning af fællesforetagendet .

2. Den skal navnlig indeholde principielle regler vedrørende :

- udformningen af og strukturen i overslaget over programomkostninger og det årlige budget,

- gennemførelsen af det årlige budget og den interne finanskontrol,

- betalingsmåden for bidragene fra fællesforetagendets medlemmer;

- regnskabsføring og forelæggelse af regnskaber og opgørelser over beholdninger og inventar samt udarbejdelse og forelæggelse af årsregnskabet,

- udbudsproceduren, baseret på ikke-forskelsbehandling mellem de lande, der er medlemmer af fællesforetagendet, og projektets fællesskabskarakter, samt indgåelse af og vilkårene for kontrakter og ordrer på fællesforetagendets vegne.

3. Bestyrelsen vedtager finansforordningen med en stemmeflerhed på 75% af de afgivne stemmer.

4. Gennemførelsesbestemmelserne, der giver Kommissionen mulighed for at sikre sig, at dens forpligtelser i henhold til artikel 274 i traktaten om oprettelse af Det Europæiske Fællesskab overholdes, præciseres i en aftale mellem fællesforetagendet og Kommissionen.

Artikel 15

Senest to måneder efter hvert regnskabsårs afslutning forelægger direktøren resultatopgørelsen og balancen for det foregående år for De Europæiske Fællesskabers Revisionsret. Den af Revisionsretten foretagne revision skal være baseret på regnskaber og foretages på stedet. Direktøren forelægger bestyrelsen resultatopgørelsen og balancen til godkendelse med en stemmeflerhed på 75% af stemmerne sammen med Revisionsrettens beretning. Direktøren er berettiget, og hvis han anmodes herom af bestyrelsen, forpligtet til at fremsætte bemærkninger til beretningen. Revisionsretten fremsender sin beretning til fællesforetagendets medlemmer.

Artikel 16

1. Programudviklingsplanen skal specificere planen for udførelsen af alle programmets elementer. Den skal dække hele fællesforetagendets varighed og ajourføres regelmæssigt .

2. Årsrapporten skal vise programmets aktuelle status, specielt med hensyn til tidsplaner, omkostninger og gennemførelse af programmet.

Artikel 17

1. Fællesforetagendet har alene ansvaret for sine forpligtelser.

2. For fællesforetagendets ansvar i kontraktforhold gælder de relevante kontraktretlige bestemmelser og den lovgivning, der finder anvendelse på den pågældende kontrakt.

3 I forbindelse med ansvar uden for kontraktforhold erstatter fællesforetagendet enhver skade, som det forvolder, i det omfang fællesforetagendet er juridisk forpligtet hertil i henhold til den relevante nationale lovgivning.

4. Enhver udbetaling fra fællesforetagendet med henblik på at opfylde det i artikel 17, stk. 2 og stk. 3 omhandlede ansvar og omkostningerne og udgifterne i forbindelse dermed betragtes som udgifter for fællesforetagendet i den i artikel 12 anførte betydning.

5. Direktøren foreslår bestyrelsen enhver nødvendig forsikring, og fællesforetagendet tegner sådanne forsikninger, som bestyrelsen pålægger det at tegne.

Artikel 18

1. Fællesforetagendet er åbent for tiltrædelse af andre medlemmer end de i artikel 1, stk. 4, andet afsnit nævnte.

2. Anmodning om tiltrædelse stiles til direktøren, som videresender den til bestyrelsen. Bestyrelsen afgør, om fællesforetagendet skal indlede forhandlinger med den pågældende ansøger vedrørende tiltrædelsesbetingelserne. I tilfælde af en positiv afgørelse forhandler fællesforetagendet tiltrædelsesbetingelserne og forelægger dem for bestyrelsen, som træffer afgørelse med stemmeflerhed på 75% af de afgivne stemmer.

3. Medlemsskabet af fællesforetagendet kan ikke overdrages til tredjemand uden forudgående og enstemmig godkendelse af bestyrelsen. En ikke-godkendt overdragelse medfører øjeblikkeligt bortfald af medlemsskabet af fællesforetagendet og ansvar for enhver skade, der måtte være påført fællesforetagendet.

Artikel 19

1. Fællesforetagendet oprettes for en periode af fire år fra tidspunktet for offentliggørelsen af disse vedtægter i De Europæiske Fællesskabers Tidende.

2. Alt efter hvilke fremskridt der gøres med hensyn til opfyldelsen af fællesforetagendets formål som defineret i artikel 2, kan denne periode forlænges ved ændring af disse vedtægter i overensstemmelse med bestemmelserne i artikel 22. Denne periode vil under alle omstændigheder blive forlænget, så det sikres, at forpligtelserne i henhold til den i artikel 3 nævnte aftale, er opfyldt.

Artikel 20

Til at forestå afviklingen af fællesforetagendet udpeger bestyrelsen en eller flere likvidatorer, som følger de beslutninger, som bestyrelsen har vedtaget med en stemmeflerhed på 75% af de afgivne stemmer.

Artikel 21

Lovgivningen i den stat, hvor fællesforetagendet har hjemsted, finder anvendelse på alle områder, som ikke er omfattet af disse vedtægter.

Artikel 22

1. Ethvert medlem af fællesforetagendet kan forelægge bestyrelsen forslag til ændring af disse vedtægter.

2. Godkender bestyrelsen disse forslag med en stemmeflerhed på 75% af de afgivne stemmer, fremsætter Europa-Kommissionen forslag til Ministerrådet til vedtagelse af ændringerne i overensstemmelse med fremgangsmåden i artikel 172, stk. 1 i traktaten om oprettelse af Det Europæiske Fællesskab.

FINANSIERINGSOVERSIGT TIL FORSLAGET

Politikområde: ENERGI OG TRANSPORT

Aktiviteter: Udviklings- og valideringsfasen for GALILEO-programmet

Titel: Forslag til Rådets forordning om oprettelse af fællesforetagendet GALILEO

1. BUDGETPOST (NR. OG BETEGNELSE)

Fællesforetagendets midler består af bidrag fra medlemmerne.

Bidragene til fællesforetagendets kapital tegnes ved oprettelsen af fællesforetagendet eller ved et nyt medlems tiltrædelse. Bestyrelsen træffer beslutning om, hvor stort et beløb, der årligt skal frigøres af denne kapital. Bidrag i naturalier er muligt. De vil blive evalueret med hensyn til deres værdi og deres nytte i forhold til virkeliggørelsen af fællesforetagendets opgaver.

Det skal bemærkes, at alle nedenstående budgetoplysninger allerede var anført i den finansieringsoversigt, der var vedlagt Kommissionens meddelelse om GALILEO af 22.11.2000 (KOM(2000) 750 endelig).

Det Europæiske Fællesskabs bidrag skal principielt ydes via to budgetposter:

B5 -700 Transeuropæiske transportnet: 550 mio. EUR

B6 - 6 Forskning og teknologisk udvikling: 6. F&U-rammeprogram (2002-2006): pm

I mio. EUR (løbende priser)

>TABELPOSITION>

Den årlige fordeling af finansieringen er foreløbig og vil både afhænge af opdelingen af projektet og de til rådighed stående midler.

Hvad angår bidraget fra Den Europæiske Rumorganisation vil programerklæringen vedrørende GALILEO muligvis give den mandat til at overføre et bidrag til fællesforetagendet.

2. SAMLEDE TAL

2.1 Samlet rammebevilling: Skønnede omkostninger til udviklings- og valideringsfasen: 1,1 mia. EUR.

I henhold til de finansielle skøn vil udgifterne til udviklings- og valideringsfasen (2001 - 2005) blive på ca. 1,1 mia.EUR. Dette beløb dækkes fuldstændigt af offentlige midler (Fællesskabets budget (550 mio. EUR) og Den Europæiske Rumorganisation (550 mio. EUR).

Nedenstående tabel viser udelukkende for perioden 2001-2005 de indikative finansieringskilder på europæisk plan:

Finansieringskilder til de faste omkostninger // I mio. EUR

// Udviklings- og valideringsfasen

Den Europæiske Rumorganisation // 550 [13]

[13] Heraf er 50 millioner EUR tegnet som andel i fællesforetagendets kapital og 500 millioner EUR administreres direkte af Den Europæiske Rumorganisation.

Heraf: Transeuropæiske transportnet

Fremtidige forskningstiltag

// 550 + 6. rammepro-gram

550

pm [14]

[14] Henvisningerne til fremtidige forskningstiltag forudsiger på ingen måde noget om Rådets og Europa-Parlamentets politiske beslutning med hensyn til disse tiltags prioriteter, deres ressourcer og deres forvaltning.

I ALT // 1100 + pm

2.2 Gennemførelsesperiode:

2002-2005

2.3. Samlet flerårigt skøn over udgifterne:

a) Forfaldsplan for forpligtelses- og betalingsbevillinger (jf. punkt 5.2)

b) Teknisk og administrativ bistand og støtteudgifter

Denne form for udgifter er ikke relevant på dette område

c) Personale- og andre driftsudgifters samlede budgetvirkninger

Alle udgifterne (administrative og andre driftsudgifter) dækkes over fællesforetagendets budget.

2.4 Forenelighed med den finansielle programmering og de finansielle overslag

Forslaget er foreneligt med den gældende finansielle programmering og de gældende finansielle overslag.

2.5 Virkninger for budgettets indtægtsside

Ingen (vedrører tekniske aspekter ved en foranstaltnings gennemførelse)

3. BUDGETSPECIFIKATIONER

>TABELPOSITION>

4. RETSGRUNDLAG

Artikel 171 i traktaten om oprettelse af Det Europæiske Fællesskab.

5. BESKRIVELSE OG BEGRUNDELSE

5.1 Behov for EU-foranstaltninger

5.1.1 Mål

Fællesforetagendet har til formål at oprette et europæisk satellitbaseret radionavigationssystem for udviklings- og valideringsfase.

Fællesforetagendets to hovedopgaver er:

1. At forestå gennemførelsen af programmets udviklings- og valideringsfase og forberede etablerings- og ibrugtagningsfasen.

2. Gennem Den Europæiske Rumorganisation at sikre igangsættelse af de nødvendige forsknings- og udviklingstiltag [15], så udviklingsfasen kan afsluttes, og der kan ske en koordinering af de nationale tiltag på dette område; den skal sikre opsendelse af en første række satellitter, der skal muliggøre en justering af den stedfundne teknologiske udvikling og en storskalademonstration af systemets kapacitet og pålidelighed.

[15] Visse tiltag vil imidlertid fortsat høre under fællesforetagendet, bl.a. teknisk støtte til standardiserings- og certificeringsprocessen samt støtte til de internationale forhandlinger, som Fællesskabet fører.

3. At tilvejebringe de nødvendige offentlige og private midler og oprette forvaltningsstrukturer for de forskellige successive faser i programmet.

5.1.2 Dispositioner, der er truffet på grundlag af forhåndsevalueringen

Da de tiltag, der skal igangsættes under udviklingsfasen (2001-2005) er stadig mere indviklede, og i betragtning af de store beløb, der er tale om (ca. 1,1 mia. EUR) kræver videreførelsen af programmet, at der oprettes en struktur, som kan sikre en fælles forvaltning af programmet, som både sikrer en tilfredsstillende udvikling af programmet og samler de nødvendige private og offentlige midler, og forbereder forvaltningsmetoderne i etablerings- og ibrugtagningsfasen, herunder dens omdannelse til en anden juridisk struktur, som kan tage form af et europæisk selskab. I løbet af denne udviklingsfase vil Den Europæiske Rumorganisation [16] få et særligt ansvar for gennemførelsen af udviklingsfasen med hensyn til forskning og teknologisk udvikling for rumsegmentet og systemets jordsegment.

[16] I henhold til Rådets (forskning) resolution fra november 2000, som overdrager det til Den Europæiske Rumorganisation at sørge for gennemførelsen.

Dette blev meget klart bekræftet af Det Europæiske Råd i Stockholm (23. og 24. marts 2001), som "opfordrer Rådet til at fastlægge de arrangementer, der er nødvendige for at iværksætte næste etape af projektet, herunder etablering af en fælles og effektiv ledelsesstruktur inden udgangen af 2001, uanset om det er et fællesforetagende i henhold til traktatens artikel 171, et agentur eller et andet relevant organ".

Det Europæiske Råd i Stockholm noterede sig også, at "den private sektor er rede til at supplere de offentlige budgetter for udviklingsfasen". Repræsentanterne for de vigtigste interesserede erhvervsgrene undertegnede således i marts 2001 en aftale, hvori de forpligter sig til at angive, hvor stort deres bidrag til GALILEO's udviklingsfase vil blive - i form af tegning af andele i fællesforetagendets kapital eller enhver anden form som f.eks. indgåelse af en kontrakt - til et samlet beløb af 200 millioner EUR.

Det er med dette formål for øje, at Kommissionen foreslår, at der oprettes et fællesforetagende i henhold til artikel 171 i traktaten om oprettelse af Det Europæiske Fællesskab.

Formålet er at mobilisere alle midler til GALILEO-programmet inden for den samme juridiske enhed, hvilket på nuværende tidspunkt hovedsagelig vedrører Det Europæiske Fællesskab og Den Europæiske Rumorganisation. Det er derfor ønskeligt, at der findes en smidig struktur, der har status af juridisk person og som er i stand til at indgå de fornødne kontrakter, så der kan oprettes et europæisk system for satellitbaseret radionavigation og udvikles den nødvendige indsats inden for forskning og teknologisk udvikling.

Denne struktur vil imidlertid ikke få lovgivende beføjelse inden for satellitbaseret radionavigation. De vil blive udøvet af Kommissionen, Rådet og Europa-Parlamentet afhængig af deres respektive kompetencer.

Man har overvejet flere forskellige løsninger, bl.a. oprettelse af et fællesskabsagentur. Denne løsning er imidlertid ikke blevet valgt af følgende årsager:

- Det nødvendige juridiske grundlag (artikel 154 eller 308 i traktaten om oprettelse af Det Europæiske Fællesskab) indebærer beslutningsprocedurer (fælles beslutningstagning eller enstemmighed i Rådet), som ikke kan opfyldes inden for de frister (udgangen af 2001), som bl.a. er fremsat af Det Europæiske Råd i Stockholm, for oprettelsen af en fælles forvaltningsstruktur;

- den private sektor ville ikke have kunnet deltage i et agentur, bl.a. fordi det ikke råder over en kapital, hvortil sektoren kunne yde bidrag, med mindre der ved siden af agenturet blev skabt et fond, der kunne samle de offentlige og private midler til GALILEO.

Da GALILEO omfatter en væsentlig forsknings- og udviklingsdel, som både bygger på det 4. og det 5. rammeprogram for forskning og teknologisk udvikling og de transeuropæiske transportnet, og da programmet desuden muliggør store fremskridt inden for udvikling af teknologi i forbindelse med satellitbaseret navigation, har det været naturligt at anvende artikel 171 i traktaten om oprettelse af Det Europæiske Fællesskab, så der oprettes et fællesforetagende for programmets udviklings- og valideringsfase, som afsluttes med udgangen af 2005.

5.1.3 Dispositioner, der er truffet af den efterfølgende evaluering

Intet

5.2 Indsatsområder og nærmere bestemmelser for støtten

Fællesforetagendet bør råde over en vis autonomi både juridisk og finansielt, så det kan indgå kontrakter og udføre alle de juridiske operationer, der er nødvendige for at kunne gennemføre formålet.

Den, der drager fordel af en sådan operation, er GALILEO-programmet med alle støttefaktorer. Inden for denne ramme er den målgruppe, som vil kunne drage nytte af den nuværende struktur, befolkningen i Den Europæiske Unions medlemsstater og Den Europæiske Rumorganisation samt de øvrige tredjelande og private virksomheder, som har tegnet andele i fællesforetagendets kapital.

I henhold til artikel 2 i udkastet til vedtægter for fællesforetagendet er formålet at oprette et europæisk satellitbaseret radionavigationssystem.

I artikel 3 præciseres det, at fællesforetagendet efter aftale overdrager det til Den Europæiske Rumorganisation at gennemføre de nødvendige tiltag i udviklings- og valideringsfasen med hensyn til systements rumsegment og det dertil hørende jordsegment. Fællesforetagendet stiller til dette formål de nødvendige midler til rådighed for Den Europæiske Rumorganisation, som forvalter dem i henhold til de bestemmelser, der fastsættes i aftalen. Det fastsættes også, at fællesforetagendet forbeholder sig ret til at tilpasse denne aftale i forhold til udviklingen i løbet af udviklings- og valideringsfasen. Aftalen skal også omfatte de aktioner, som Den Europæiske Rumorganisation iværksætter og som finansieres over midler, som ikke er afsat til fællesforetagendet.

Hvad angår forberedelsen af etablerings- og ibrugtagningsfasen og fastsættelsen af betingelserne for den private sektors deltagelse i finansieringen, kan fællesforetagendet efter indkaldelse af tilbud indgå en kontrakt om tjenesteydelser med private virksomheder eller et privat virksomhedskonsortium.

Budgetmidlerne fra Det Europæiske Fællesskab samt fra de øvrige medlemmer af fællesforetagendet vil være i form af bidrag til kapitalen.

5.3 Gennemførelsesmetoder

Fællesforetagendet administreres af nedennævnte tre organer, som skal udarbejde forretningsordenen, finansforordningen og de dertil hørende direktiver:

I.- Bestyrelsen (som i givet fald kan rådspørge et rådgivende udvalg)

Bestyrelsen er sammensat af medlemmerne af fællesforetagendet (artikel 8).

Bestyrelsen er det organ, som træffer alle beslutninger af strategisk art vedrørende programmet, finansieringen og budgettet. Desuden udnævner den direktøren for fællesforetagendet og godkender fællesforetagendets organisationsplan.

II.- Forretningsudvalget

Forretningsudvalget er sammensat af tre personer: en repræsentant for Kommissionen, en repræsentant for Den Europæiske Rumorganisation og en repræsentant, der er udpeget af bestyrelsen.

I artikel 9, stk. 2 i fællesforetagendets vedtægter beskrives forretningsudvalgets opgaver. Bestyrelsen kan pålægge eller overdrage forretningsudvalget at udføre enhver opgave, som den anser for hensigtsmæssig med henblik på at sikre en mere smidig forvaltning af fællesforetagendet. Forretningsudvalget koordinerer sit arbejde med direktøren, som deltager i møderne. Der afholdes møde mindst to gange om måneden.

III.- Direktøren

Direktøren, som udpeges af bestyrelsen, er fællesforetagendets repræsentant i retlig henseende og varetager den daglige ledelse af dette med direkte tilsyn fra forretningsudvalget. Han er chef for medarbejderne i henhold til de retningslinjer, som bestyrelsen har opstillet. Han udarbejder til denne de forskellige dokumenter og rapporter, som er anført i vedtægterne (organisationsplan, udviklingsplan, budget, regnskab, årsberetning og alle andre dokumenter, som den måtte finde hensigtsmæssige).

Med hensyn til fællesforetagendets personale, udpeges direktøren af bestyrelsen, medens de øvrige medarbejdere udpeges på grundlag af procedurer, som bestyrelsen fastlægger. Medarbejderne ansættes af direktøren på grundlag af en tidsbegrænset kontrakt, som bygger på bestemmelserne for øvrige ansatte i De Europæiske Fællesskaber.

Den finansielle forvaltning af fællesforetagendet sker på grundlag af finansforordningen (som vedtages af bestyrelsen), og som bl.a. omfatter:

- udformning og struktur i overslagene over udgifterne til programmet og det årlige budget;

- gennemførelse af det årlige budget og den interne finanskontrol;

- betalingsmåden for bidragene fra fællesforetagendets medlemmer;

- regnskabsføring og udformning af regnskaber og opgørelser samt udarbejdelse og forelæggelse af årsregnskabet;

- proceduren i forbindelse med udbud, der bygger på ligestilling af de lande, som er medlemmer af fællesforetagendet, indgåelse af kontrakter og ordrer og betingelserne for disse på fællesforetagendets vegne.

Hvad angår indgåelse af kontrakter fastsættes det, at der i henhold til finansforordningen skal udvælges de tilbud, som udgør den mest effektive løsning på det økonomiske og tekniske plan. I samarbejde med forretningsudvalget bestræber direktøren sig på så vidt muligt at fordele tildelingen af kontrakter i betragtning af projektets fællesskabskarakter.

6. FINANSIELLE VIRKNINGER

Alle udgifterne (administrative/og operationelle) dækkes af fællesforetagendets budget.

7. VIRKNINGER FOR PERSONALERESSOURCER OG ADMINISTRATIONSUDGIFTER

Fællesskabets bidrag til fællesforetagendets budget er globalt og påføres interventionsudgifterne på Fællesskabets budget. Fællesforetagendets budget dækker driftsudgifterne, herunder alle udgifter til personale.

8. RESULTATOPFØLGNING OG EVALUERING

8.1 Resultatopfølgningssystem

Når først fællesforetagendet er oprettet, vil der ske en resultatopfølgning inden for rammerne af den mekanisme, der er fastsat i vedtægterne.

8.2 Hvordan og hvor ofte skal der evalueres-

Evalueringen af fællesforetagendet sikres gennem en årsberetning, som bestyrelsen vedtager, og hvori det beskrives, hvor langt projektet er kommet, især hvad angår programmets tidsplan, omkostninger og gennemførelse. Med hensyn til dets drift er det fastsat i vedtægterne, at direktøren for programmet skal forelægge resultatopgørelsen og balancen for det foregående år for De Europæiske Fællesskabers Revisionsret. Direktøren forelægger bestyrelsen resultatopgørelsen og balancen til godkendelse, sammen med rapporten fra Revisionsretten.

9. KONTROLFORANSTALTNINGER

Der er planlagt følgende specifikke forholdsregler:

9.1 For fællesforetagendet

Direktøren gennemfører fællesforetagendets budget. Senest to måneder efter hvert regnskabsårs afslutning forelægger direktøren resultatopgørelsen og balancen for det foregående år for De Europæiske Fællesskabers Revisionsret. Den af Revisionsretten foretagne revision skal være baseret på regnskaber og foretages på stedet. Direktøren forelægger bestyrelsen resultatopgørelsen og balancen sammen med Revisionsrettens beretning. Revisionsretten fremsender sin beretning til medlemmerne af fællesforetagendet.

Bestyrelsen vedtager fællesforetagendets finansforordning. I henhold til vedtægterne er formålet med finansforordningen at sikre en økonomisk og sund finansiel forvaltning af fællesforetagendet. Den indeholder bl.a. de vigtigste regler vedrørende:

- udformning og struktur i overslaget over programomkostninger og det årlige budget ,

- gennemførelse af det årlige budget og den interne finanskontrol,

- betalingsmåden for bidragene fra medlemmerne af fællesforetagendet;

- regnskabsføring og udformning af regnskaber og opgørelser over beholdninger og inventar samt udarbejdelse og forelæggelse af årsregnskabet,

- proceduren vedrørende udbud baseret på ikke-forskelsbehandling mellem de lande, der er medlemmer af fællesforetagendet, samt indgåelse af og vilkårene for kontrakter og ordrer på fællesforetagendets vegne.

Med hensyn til indgåelse af kontrakter skal finansforordningen indeholde regler for udvælgelse af de tilbud, der giver den økonomisk og teknisk set mest effektive løsning.

9.2 For Revisionsretten

Revisionsretten gennemgår fællesforetagendets regnskaber og offentliggør hvert år en beretning om fællesforetagendets budgetmæssige aktiviteter.

9.3 For Europa-Kommissionen

Fællesforetagendet udfører de opgaver, der pålægges det, samtidig med at det sikrer, at Det Europæiske Fællesskabs finansielle interesser beskyttes. Det skal give Kommissionen mulighed for at udføre en effektiv kontrol og i tilfælde af uregelmæssigheder at idømme straffe, der har afskrækkende virkning og står i rimeligt forhold til overtrædelsen.

Kommissionens gennemførelse af denne kontrol og idømmelse af straf sker i henhold til forordning (Euratom, EF) 2988/95, (Euratom, EF) 2186/96, (EF) 1073/99 og (Euratom) 1074/99. Kommissionens ordrer om dækning anses for at være beslutninger, der kan tvangsfuldbyrdes i henhold til artikel 256 i traktaten om oprettelse af Det Europæiske Fællesskab.

Fællesforetagendets kontrahenter (artikel 3 og 4) kan ligeledes underkastes Kommissionens kontrol.